รมว.คลังร่วมตั้งแบงก์โครงสร้างพื้นฐาน
รมว.คลัง ลงนามบันทึกความเข้าใจ ตั้งธนาคารเพื่อการลงทุนในโครงสร้างพื้นฐานเอเชีย
24 ต.ค. 2557

รมว.คลัง ลงนามบันทึกความเข้าใจ ตั้งธนาคารเพื่อการลงทุนในโครงสร้างพื้นฐานเอเชีย   
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เมื่อวันที่ 22 ต.ค.  2557 ซึ่งเป็นช่วงระหว่างการเดินทางเข้าร่วมการประชุมรัฐมนตรีว่าการกระทรวงการคลังเอเปค ณ กรุงปักกิ่ง สาธารณรัฐประชาชนจีน รัฐมนตรีว่าการกระทรวงการคลังได้ลงนามในบันทึกความเข้าใจในการจัดตั้งธนาคารเพื่อการลงทุนในโครงสร้างพื้นฐานเอเชีย (Asian Infrastructure Investment Bank: AIIB)  ซึ่งเป็นการลงนามล่วงหน้าร่วมกับรัฐมนตรีว่าการกระทรวงการคลังมาเลเซีย และรัฐมนตรีว่าการกระทรวงการคลังฟิลิปปินส์ โดยพิธีลงนามอย่างเป็นทางการมีกำหนดจัดขึ้นในวันที่ 24 ต.ค. 2557
การลงนามในร่างบันทึกความเข้าใจนี้ เป็นการแสดงเจตนารมณ์ของไทยในการเข้าร่วมเป็นสมาชิกผู้ก่อตั้ง AIIB โดยประเทศที่เป็นสมาชิกอาเซียนทุกประเทศได้แสดงเจตนารมณ์การเข้าร่วมเป็นสมาชิกผู้ก่อตั้ง AIIB เช่นกัน
ทั้งนี้ ร่างบันทึกความเข้าใจ ได้กำหนดหลักการและกรอบการดำเนินงานเบื้องต้นของ AIIB และการลงนาม ในครั้งนี้ ยังไม่มีผลผูกพันในการเข้าร่วมเป็นผู้ถือหุ้นใน AIIB จนกว่าสมาชิกผู้ก่อตั้งทั้งหมดจะลงนามในร่างความตกลงเพื่อการจัดตั้ง AIIB ซึ่งจะมีการยกร่างความตกลง ขึ้นหลังจากนี้
การจัดตั้งธนาคารเพื่อการลงทุนในโครงสร้างพื้นฐานเอเชียเป็นแนวคิดริเริ่มที่เสนอโดยสาธารณรัฐประชาชนจีนมีวัตถุประสงค์หลักในการให้ความช่วยเหลือประเทศสมาชิกในการลงทุนเพื่อพัฒนาโครงสร้างพื้นฐานในด้านต่าง ๆ อาทิ โครงสร้างพื้นฐานด้านพลังงาน คมนาคม และสื่อสารโทรคมนาคม  และจะเป็นแหล่งเงินทุนอีกทางเลือกหนึ่งของไทยและประเทศต่างๆ ในภูมิภาคเอเชียที่ยังมีความต้องการเงินลงทุนในการพัฒนาโครงสร้างพื้นฐานสูงมากซึ่งเป็นปัจจัยสำคัญต่อการขยายตัวและการพัฒนาเศรษฐกิจอย่างยั่งยืน รวมทั้งจะมีส่วนสำคัญในการผลักดันให้ประเทศไทยเป็นศูนย์กลางด้านการค้าและการลงทุนของภูมิภาค